የኢጋድ ሠራተኞች የኮሮና ቫይረስ ስርጭትን ለመከላከል የ100 ሺህ ዶላር ድጋፍ አደረጉ
  አዲስ አበባ (ኢዜአ)፡- በውጭ ጉዳይ ሚኒስቴር ተገኝተው በኢትዮጵያ ለተቋቋመው ብሔራዊ የድጋፍ አሰባሳቢ ኮሚቴ የድጋፍ ገንዘቡ ባንክ ገቢ የተደረገበትን ደረሰኝ ያስረከቡት የሠራተኞች ተወካዮች ችግሩን ለመከላከል ተቀናጅቶ መስራት ያስፈልጋል ብለዋል። መነሻ ሃሳብ ያቀረቡት የኢጋድ ዋና ጸሐፊ ዶክተር ወርቅነህ ገበየሁ እንደሆኑም ጠቁመዋል። በሠራተኞቹ የተደረገው የ100 ሺህ ዶላር በወቅቱ ምንዛሬ ተመን ሦስት ሚሊዮን 291 ሺ 300 ብር ጂቡቲ በሚገኘው የኢትዮጵያ ንግድ ባንክ ገቢ መደረጉም ተገልጿል። የኢጋድ ዋና ጸሐፊ ዶክተር ወርቅነህ ገበየሁ ከኢዜአ ጋር በስልክ በነበራቸው ቆይታ ድጋፉ የኢጋድ ሠራተኞች ለአባል አገሮች ያላቸው የአብሮነት ማሳያ መሆኑን ነውየገለጹት። «የገንዘቡ መብዛትና ማነስ ሳይሆን በዚህ ክፉ ጊዜ መተባበር አስፈላጊ መሆኑን ለማሳየት ሲባል የተደረገ ነው» ብለዋል። የኮሮናቫይረስ በቀጣናው የከፋ ጉዳት እንዳያደርስ ለመከላከል ኢጋድ እየሰራ እንደሚገኝ የገለጹት ዶክተር ወርቅነህ፤በተለይም በስደተኞች መጠለያ ጣቢያ ወረርሽኙ እንዳይከሰት ቅድመ ጥንቃቄ እየተደረገ እንደሆነ ገልጸዋል። በአባል አገሮች ድንበር አካባቢ ያሉ ማህበረሰቦችን ከችግሩ ለመጠበቅ እገዛ እያደረገ እንደሚገኝ ተናግረዋል። የኢፌዴሪ ውጭ ጉዳይ ሚኒስትር አቶ ገዱ አንዳርጋቸው ኢጋድ ላደረገው ድጋፍ አመስግነው ችግሩን ለመከላከል የተቀናጀ ጥረት እንደሚያስፈልግ አስገንዝበዋል። አዲስ ዘመን መጋቢት 30/2012